b'\n_START_ARTICLE_\nVrani\xc4\x8dni prisad\n_START_SECTION_\nEtimologija\n_START_PARAGRAPH_\nIzraz antraks izhaja iz gr\xc5\xa1ke besede anthrakitis, kar pomeni oglje. Nana\xc5\xa1a se na patolo\xc5\xa1ke spremembe \xc4\x8drne barve pri ko\xc5\xbeni obliki bolezni.\n_START_SECTION_\nZgodovinski okvir\n_START_PARAGRAPH_\nRobert Koch, nem\xc5\xa1ki zdravnik in mikrobiolog, je leta 1875 prvi identificiral bakterijo, ki povzro\xc4\x8da bolezen antraks. Njegovi poskusi so ne le pomagali ustvariti razumevanje patogena, temve\xc4\x8d so tudi pomagali pojasniti vloge mikrobov, ki povzro\xc4\x8dajo bolezni. Dokazal je, da se lahko patogen izolira iz krvi oku\xc5\xbeene \xc5\xbeivali, umetno vzgoji v \xc4\x8disti kulturi in uporabi za povzro\xc4\x8ditev bolezni v drugi \xc5\xbeivali. Louis Pasteur, francoski mikrobiolog in kemik, je leta 1881 dokazal, da se za namene cepljenja lahko uporabi bakterije antraksa, ki so predhodno oslabljene s toplotno obdelavo pri temperaturi 43\xc2\xa0\xc2\xb0C._NEWLINE_V Sloveniji je bil prvi primer antraksa zabele\xc5\xbeen 1926. leta, zadnji primer pa v Komendi 1983. leta, ko sta zbolela lastnik bolne \xc5\xbeivali in mesar, ki je \xc5\xbeival zaklal.\n_START_SECTION_\nPoti oku\xc5\xbebe\n_START_PARAGRAPH_\nNajnevarnej\xc5\xa1i na\xc4\x8din oku\xc5\xbebe je vstop spor bakterije skozi dihala, iz katere se razvije plju\xc4\x8dna oblika bolezni. Do oku\xc5\xbebe najpogosteje pride pri delavcih, ki se ukvarjajo z volno ali s ko\xc5\xbeami oku\xc5\xbeenih \xc5\xbeivali. Spore so primerne za izdelavo biolo\xc5\xa1kega oro\xc5\xbeja v voja\xc5\xa1ke in teroristi\xc4\x8dne namene._NEWLINE_Drugi na\xc4\x8din oku\xc5\xbebe je vstop bakterije v telo skozi prebavni trakt. Do tega pride predvsem z zau\xc5\xbeitjem premalo toplotno obdelanega in z bakterijo oku\xc5\xbeenega mesa._NEWLINE_Najpogostej\xc5\xa1i na\xc4\x8din oku\xc5\xbebe pa je vstop bakterije skozi ko\xc5\xbeo, saj predstavlja okoli 95\xc2\xa0% oku\xc5\xbeb. Do tega pride z neposrednim stikom \xc5\xbeivalske ko\xc5\xbee ali ko\xc5\xbeuha, predvsem pri mesarjih in kmetovalcih.\n_START_SECTION_\nKo\xc5\xbena oblika\n_START_PARAGRAPH_\nIz zgodovinskega pogleda je bila ko\xc5\xbena oblika antraksa najpogostej\xc5\xa1a oblika. Ko\xc5\xbena oblika nastane z vdorom bakterij ali njihovih spor najve\xc4\x8dkrat preko odrgnin ali vreznin na ko\xc5\xbei. Inkubacijska doba je od 2-5 dni. Spremembe na ko\xc5\xbei se pojavljajo na izpostavljenih mestih, najve\xc4\x8dkrat na glavi in vratu, v manj\xc5\xa1i meri pa na udih (predvsem na rokah) in trupu. Sprva se pojavijo majhne rde\xc4\x8de pege premera 1\xe2\x80\x932\xc2\xa0cm, iz katerih kmalu nastanejo obmo\xc4\x8dja z oteklino in \xc4\x8drnimi ali temno rde\xc4\x8dimi krastami, okoli katerih so krvavi mehur\xc4\x8dki velikosti 1\xe2\x80\x933\xc2\xa0mm. Ko\xc5\xbene spremembe ves \xc4\x8das spremljajo splo\xc5\xa1ni bolezenski znaki, in sicer povi\xc5\xa1ana telesna temperatura oziroma vro\xc4\x8dina, glavobol in utrujenost, v krvi pa so prisotne bakterije (bakteriemija). Nemalokrat so prisotne tudi bole\xc4\x8de lokalne otekline bezgavk, kar lahko vodi do usodne sistemske oku\xc5\xbebe.\n_START_SECTION_\nPlju\xc4\x8dna oblika\n_START_PARAGRAPH_\nPlju\xc4\x8dna oziroma inhalacijska oblika antraksa nastane zaradi vdora spor bakterije v dihala in je eden od najbolj zastra\xc5\xa1ujo\xc4\x8dih scenarijev bioterorizma. V za\xc4\x8detnem obdobju, v roku od 1-3 dni, se pojavijo nespecifi\xc4\x8dni simptomi, podobni gripi, kot so vro\xc4\x8dina, glavobol, suhi ka\xc5\xa1elj, utrujenost in znojenje (diaforeza). Sum na antraks postane upravi\xc4\x8den predvsem pri pojavu ob\xc4\x8dutka ti\xc5\xa1\xc4\x8danja oz. bole\xc4\x8dine za prsnico ter ote\xc5\xbeenega dihanja (dispneje). Zatem se nenadno pojavijo \xc5\xa1umi pri dihanju (stridor), zve\xc4\x8dana frekvenca dihanja (tahipneja) in hipoksija, celotna sluznica je vneta. Rentgenski posnetek prsnega ko\xc5\xa1a poka\xc5\xbee patognomi\xc4\x8dno raz\xc5\xa1iritev medplju\xc4\x8dja (mediastinuma). Po tem se bolezen kon\xc4\x8da s smrtjo, ve\xc4\x8dinoma v roku 24-48 ur. Pri polovici primerov se lahko pojavi dodaten zaplet v obliki meningitisa.\n_START_SECTION_\nEpidemiologija\n_START_PARAGRAPH_\nAntraks se pojavlja sporadi\xc4\x8dno in epidemi\xc4\x8dno po vsem svetu, endemi\xc4\x8den pa je v predelih, kjer obstaja krog \xc5\xbeival-prst-\xc5\xbeival. Glavni epidemiolo\xc5\xa1ki rezervoar bolezni je torej prst in z njo povezani pa\xc5\xa1niki, zaradi \xc4\x8desar so doma\xc4\x8de rastlinojede \xc5\xbeivali, kot so konji, koze, krave in ovce, najpomembnej\xc5\xa1i vir oku\xc5\xbebe, predvsem na kmetijskih obmo\xc4\x8djih Amerike, Azije, Afrike ter jugozahodne, ju\xc5\xbene in vzhodne Evrope. K raz\xc5\xa1irjanju bolezni prispevajo tudi poplave, ki navadno zanesejo spore bakterije na pa\xc5\xa1nike. Mo\xc5\xbena je tudi oku\xc5\xbeba preko po\xc5\xa1kodovane ko\xc5\xbee, po\xc5\xa1kodb v ustih in \xc5\xberelu. Oku\xc5\xbeene \xc5\xbeivali izlo\xc4\x8dajo povzro\xc4\x8ditelja preko vseh izlo\xc4\x8dkov, ki jim je prime\xc5\xa1ana kri, v iztrebkih, urinu in izcedku iz nosa._NEWLINE_Ve\xc4\x8dje epidemije so izbruhnile v drugi polovici 20. stoletja, in sicer v Zimbabveju, kjer je v letih 1979-1985 zbolelo okoli 10.000 ljudi, v \xc4\x8cadu od septembra do decembra leta 1988, kjer je zbolelo 716 oseb, od katerih jih je 88 umrlo in v \xc5\xa0vici v tekstilni tovarni, kjer je zbolelo 25 delavcev, ki so predelovali volno, uvo\xc5\xbeeno iz Pakistana.\n_START_SECTION_\nDiagnoza in zdravljenje\n_START_PARAGRAPH_\nV diagnozi je pomemben dokaz bakterije neposredno ali s kultiviranjem. Bakterije se poi\xc5\xa1\xc4\x8de v teko\xc4\x8dini mehur\xc4\x8dkov ali izlo\xc4\x8dku ko\xc5\xbenih sprememb, plevralni teko\xc4\x8dini, izbruhanini, iztrebkih, krvi in/ali likvorju. Ko\xc5\xbenemu antraksu podobno potekajo kuga, melioidoza, pegavica, smrkavost in ulceroglandularna tularemija. Pri sumu na plju\xc4\x8dni antraks je potrebno pomisliti na vse oblike bakterijskih plju\xc4\x8dnic ter opraviti rentgenski posnetek prsnega ko\xc5\xa1a, pri \xc4\x8drevesnem pa na \xc4\x8dir na dvanajstniku, \xc4\x8drevesno tularemijo, tifus in druge \xc4\x8drevesne oku\xc5\xbebe._NEWLINE_Zdravljenje oku\xc5\xbebe vklju\xc4\x8duje visoke odmerke antibiotikov, ki se dajejo peroralno ali intravensko, v prvi vrsti penicilin G, v primeru alergije na slednjega pa ciprofloksacin in doksiciklin, lahko tudi eritromicin in kloramfenikol. V novej\xc5\xa1em \xc4\x8dasu naj bi bil najprimernej\xc5\xa1i ciprofloksacin, kar je posledica bojazni pred napadom z na penicilin in doksiciklin odpornimi bakterijami oz. njihovimi sporami s strani ira\xc5\xa1ke vojske v prvi zalivski vojni. V resnici je naju\xc4\x8dinkovitej\xc5\xa1a agresivna terapija s kombinacijo razli\xc4\x8dnih antibiotikov, kar dokazujejo primeri zdravljenj po teroristi\xc4\x8dnem napadu leta 2001 s pismi, ki so vsebovala spore antraksa; stopnja pre\xc5\xbeivetja je bila v tem primeru mnogo ve\xc4\x8dja (55\xc2\xa0%) kot pa v zgodovini (<15\xc2\xa0%). Zdravljenje traja 7-10 dni. Smrtnost je trenutno pri ko\xc5\xbenem antraksu 1\xc2\xa0% (pred zdravljenjem z antibiotiki je bila 10-20\xc2\xa0%), pri \xc4\x8drevesnem je 50-100\xc2\xa0% in pri nezdravljenemu inhalacijskem antraksu pa tudi do 100\xc2\xa0%. Izrezanje patolo\xc5\xa1kih sprememb na ko\xc5\xbei poteka bolezni ne spremeni oziroma ga poslab\xc5\xa1a, zato se le-te pokrije, obleko in sobo pa se razku\xc5\xbei. Ob protimikrobnem je pomembno tudi simptomatsko zdravljenje, npr. rehidracija in nadome\xc5\xa1\xc4\x8danje mineralov.\n_START_SECTION_\nAntraks pri \xc5\xbeivalih\n_START_PARAGRAPH_\nAntraks prizadene kopitarje, kot so srne, doma\xc4\x8de govedo, koze in ovce. Bolene pridobijo ve\xc4\x8dinoma preko prehranjevanja na pa\xc5\xa1niku, kontaminiranemu s sporami bakterij. Mesojedce, kot so psi in ma\xc4\x8dke, bolezen prizadene razmeroma redko, dvo\xc5\xbeivke, plazilci, ribe in ve\xc4\x8dina ptic pa ne zboli za antraksom. Znaki bolezni se pojavijo navadno po 3-7 dneh od zau\xc5\xbeitja ali inhalacije spor. Znaki bolezni so majavo premikanje, te\xc5\xbeave z dihanjem, tresenje, v\xc4\x8dasih tudi vro\xc4\x8dina, depresija, kr\xc4\x8di, iz ust, nosa in anus pa lahko mezi temna kri. Pri pra\xc5\xa1i\xc4\x8dih, ma\xc4\x8dkah in psih so znaki lahko milej\xc5\xa1i. Po pojavu znakov \xc5\xbeival pogine v dveh dneh. Cepivo za \xc5\xbeivino obstaja, za hi\xc5\xa1ne ljubljen\xc4\x8dke pa trenutno ne. \xc4\x8clovek se lahko oku\xc5\xbei preko dotikanja mrtve ali obolele \xc5\xbeivali ali s prehranjevanjem z oku\xc5\xbeenim mesom. Trupla kontaminiranih \xc5\xbeivali je potrebno za\xc5\xbegati, saj so spore obstojne v zemlji.'